CELEX: 62009TN0127
Language: lt
Date: 2009-04-15 00:00:00
Title: Byla T-127/09: 2009 m. balandžio 15 d. pareikštas ieškinys byloje Abdulrahim prieš Tarybą ir Komisiją

18.7.2009   
            
            
               LT
            
            
               Europos Sąjungos oficialusis leidinys
            
            
               C 167/12
            
         2009 m. balandžio 15 d. pareikštas ieškinys byloje Abdulrahim prieš Tarybą ir Komisiją
   (Byla T-127/09)
   2009/C 167/26
   Proceso kalba: anglų
   
      Šalys
   
   
      Ieškovas: Abdulbasit Abdulrahim (Londonas, Jungtinė Karalystė), atstovaujamas baristerio J. Jones ir solisitoriaus M. Arani
   
      Atsakovės: Europos Sąjungos Taryba ir Europos Bendrijų Komisija
   
      Ieškovo reikalavimai
   
   
               —
            
            
               Panaikinti Reglamentą (EB) Nr. 881/2002 su pakeitimais, padarytais Komisijos reglamentu (EB) Nr. 1330/2008, ir (arba) Komisijos reglamentą (EB) Nr. 1330/2008 visiškai arba iš dalies tiek, kiek jie yra tiesiogiai ir konkrečiai susiję su ieškovu.
            
         
               —
            
            
               Nepatenkinus šio reikalavimo, pripažinti, kad Tarybos reglamentas (EB) Nr. 881/2002 ir (arba) Komisijos reglamentas (EB) Nr. 1330/2008 yra netaikytini ieškovui.
            
         
               —
            
            
               Nepatenkinus šių reikalavimų, peržiūrėti pagrindą, kuriuo remiantis ieškovo vardas ir pavardė buvo įtraukti į Tarybos reglamento (EB) Nr. 881/2002 I priedo sąrašą, ir nustatyti, ar Komisijos sprendimas įtraukti ieškovo vardą ir pavardę į I priedą yra tinkamas ir pagrįstas teisės bei faktų požiūriu.
            
         
               —
            
            
               Įpareigoti atsakoves per nustatytą laikotarpį nurodyti ieškovo vardo ir pavardės įtraukimo į Tarybos reglamento (EB) Nr. 881/2002 I priedo sąrašą motyvus bei įrodymus, kuriais remtasi.
            
         
               —
            
            
               Nuspręsti, kad ieškovo vardo ir pavardės įtraukimas I priede esantį sąrašą yra netinkamas ir nepagrįstas teisės bei faktų požiūriu ir įpareigoti pašalinti ieškovo vardą bei pavardę iš Tarybos reglamento (EB) Nr. 881/2002 I priedo.
            
         
               —
            
            
               Imtis kitų, Pirmosios instancijos teismo manymu, reikalingų veiksmų.
            
         
               —
            
            
               Priteisti iš atsakovių — Tarybos ir (arba) Komisijos — ieškovo patirtas bylinėjimosi išlaidas.
            
         
               —
            
            
               Priteisti iš atsakovių — Tarybos ir (arba) Komisijos — ieškovui nuostolius, patirtus dėl negauto atlyginimo, negauto pelno ir neturtinės žalos.
            
         
      Ieškinio pagrindai ir pagrindiniai argumentai
   
   Šioje byloje ieškovas prašo iš dalies panaikinti Tarybos reglamentą (EB) Nr. 881/2002, nustatantį tam tikras specialias ribojančias priemones, taikomas tam tikriems asmenims ir subjektams, susijusiems su Usama bin Ladenu, Al-Qaida tinklu ir Taliban, iš dalies pakeistą 2008 m. gruodžio 22 d. Komisijos reglamentu (EB) Nr. 1330/2008 (1), tiek, kiek pagal jo nuostatas ieškovas yra įtrauktas į fizinių ir juridinių asmenų, subjektų ir įstaigų, kurių lėšos ir ekonominiai ištekliai yra įšaldomi, sąrašą. Nepatenkinus šio reikalavimo, ieškovas Pirmosios instancijos teismo pagal EB 241 straipsnį prašo pripažinti, kad Tarybos reglamentas Nr. 881/2002 ir Komisijos reglamentas Nr. 1330/2008 yra netaikytini ieškovui. Jis taip pat prašo Pirmosios instancijos teismo priteisti iš atsakovių nuostolius.
   Grįsdamas savo reikalavimus, ieškovas teigia, kad ginčijami reglamentai pažeidžia jo pagrindines žmogaus teises, kurias užtikrina Europos žmogaus teisių ir pagrindinių laisvių apsaugos konvencija bei Europos Sąjungos pagrindinių teisių ir laisvių chartija.
   Pirma, jis teigia, kad ginčijamais reglamentais yra pažeidžiama jo teisė būti išklausytam, teisė į veiksmingą teisminę kontrolę ir teisė į teisingą teismo procesą, nes nei Taryba, nei Komisija jam niekada nepranešė jo įtraukimo į I priedą motyvų ir jis negavo jokių sprendimą įtraukti į sąrašą pagrindžiančių įrodymų. Taigi ieškovas teigia, kad jam nebuvo suteikta galimybė pareikšti nuomonę dėl jo vardo ir pavardės įtraukimo į ginčijamo reglamento I priedą pagrindų bei motyvų ir todėl sprendimo įtraukti į sąrašą jis negali ginčyti jokiame teisme.
   Antra, ieškovas teigia, kad ginčijamomis priemonėmis pažeidžiama jo teisė į nuosavybę ir neproporcingai kišamasi į jo asmeninį bei šeimos gyvenimą.
   
      (1)  OL L 345, p. 60.